Valentin Jucan, membru al Consiliului Național al Audiovizualului (CNA), spune că Antena 3 dezinformează și face "șantaj public" prin modul în care prezintă decizia Agenției Naționale de Administrare Fiscală (ANAF), care a notificat faptul că sediile Antena 1 și Antena 3 trebuie eliberate în 5 zile.

„Ceea ce face acum Antena 3 se numește dezinformare și șantaj public. De ce? Fiindcă Antena 3 știa din august 2014, data hotărârii judecătorești rămasă definitivă, faptul că trebuie să își găsească alt sediu.

Au sperat că vor fi ținuți în brațe”, spune Valentin Jucan, într-un mesaj publicat luni seară, pe contul său de pe rețeaua de socializare Facebook.

Valentin Jucan precizează că va sesiza plenul CNA în privința programului difuzat, luni, de Antena 3, referitor la notificarea ANAF.

Sediile posturilor de televiziune Antena 1 și Antena 3 trebuie eliberate în cinci zile, respectiv până la sfârșitul acestei săptămâni, inspectorii ANAF prezentându-le notificarea de evacuare pentru a pune în executare sentința penală din 2013, potrivit căreia statul a intrat în posesia imobilelor.

„Direcția generală regională a Finanțelor Publice București, în calitate de organ de valorificare împuternicit conform prevederilor O.G. nr. 14/2007, ca reprezentant al statului român-proprietar al imobilelor ce au fost confiscate și trecute în proprietatea privată a statului, libere de orice sarcini, în baza unei sentințe judecătoresti, a notificat astăzi (luni – n.r.), 15.02.2016, în scopul evacuării, persoanele juridice care ocupau imobilele anterior menționate”, se arată într-un comunicat al ANAF.

Directorul Antena 3, Mihai Gâdea, a anunțat în emisiunea „100 de Minute” că inspectorii ANAF le-au transmis că, în cel mult cinci zile, clădirile în care funcționează postul de televiziune vor fi evacuate.

„Notificarea de evacuare s-a realizat în vederea punerii în executare a sentinței penale nr. 701/26.09.2013, rămasă definitivă prin decizia penală nr. 888/A/08.08.2014, pronunțată de Curtea de Apel București, Secția a II-a Penală. Termenul pe care îl au la dispoziție persoanele notificate este de 5 zile lucrătoare de la data notificării, așa cum este reglementat la art. 1039 din legea nr. 134/2010 privind Codul de procedură civilă, cu modificările ulterioare”, se mai arată în comunicatul ANAF.

În august 2014, Curtea de Apel București i-a condamnat definitiv, în dosarul privatizării Institutului de Cercetări Alimentare (ICA), pe Dan Voiculescu la 10 ani de închisoare, pe Gheorghe Mencinicopschi, fost director ICA, la opt ani, pe Sorin Pantiș, fost ministru, la șapte ani de închisoare, și pe Corneliu Popa, fost director al Agenției Domeniilor Statului, la opt ani de închisoare.

Instanța a dispus și confiscarea mai multor imobile apaținând inculpaților, printre care sediile posturilor de televiziune Antena și cel al grupului de firme Grivco, prejudiciul total fiind de circa 60 de milioane de euro. Ministerul Finanțelor Publice are calitatea de proprietar al acestor bunuri.